钦定古今图书集成/历象汇编/乾象典/第073卷
## 钦定古今图书集成/历象汇编/乾象典/第073卷

| 钦定古今图书集成 历象汇编 第七十三卷 |

| |

第七十三卷目录

云霞部纪事二

云霞部杂录

乾象典第七十三卷

《宋史董遵诲传》：遵诲父宗本，汉时为随州刺史。太祖
微时，客游至汉东依宗本。而遵诲凭借父势，太祖每
避之。遵诲尝谓太祖曰：“每见城上紫云如盖，又梦登
台遇黑蛇，约长百尺馀，俄化龙飞腾东北去，雷电随
之，是何祥也？”太祖皆不对。他日论兵战事，遵诲理多
屈，拂衣而起。太祖乃辞宗本去，自是紫云渐散。及即
位，一日便殿召见，遵诲伏地请死。帝令左右扶起，因
谕之曰：“卿尚记往日紫云及龙化之梦乎？”遵诲再拜
呼万岁。

《玉壶清话》：太宗亲征契丹，御制诗有“銮舆临紫塞，朔
野冻云飞”之句，遂命何蒙进《銮舆临塞赋朔云飞》诗。
蒙得句云：“塞日穿痕断，边鸿背影飞。”又云：“缥缈随黄
屋，阴沉护御衣。”召对嘉赏，授赞善。

《广东通志》：宋太平兴国间，龙川义城乡民樵于山，于
云间偶拾青石一片，疑可为砚，俄视其上有字云：“浮
丘顶上彩云笼，探花引出状元公。”至天圣初，果有彩
云，时笼霍山浮丘之顶。罗孟郊、曾楷同登天圣八年
王拱辰榜进士，而孟郊以探花及第，山灵示谶，如符
验焉。

《环溪诗话》：来鹄，洪州人。咸平中名振都下，然喜以诗
讪当路，为人所恶，卒不第。夏云云。“无限旱苗枯欲尽，
悠悠闲处作奇峰。”

《玉海》：祥符元年，穆清殿御座处有白云如幡幢龙凤
之状。召宰相登亭观，复有黄云如虹桥葩盖，诏名亭
曰“瑞云。”

祥符九年，向敏中言：“六月二十七日，黄云如飞凤覆
昭庆殿。”

《宋史韩琦传》：“琦字稚圭，相州安阳人。风骨秀异，弱冠
举进士，名在第二。方唱名，太史奏日下五色云见，左
右皆贺。”

《玉海》：皇祐二年四月朔，幸金明池，司天言云“色黄，其
形轮囷。”此圣孝感天之应。

天圣八年四月三日乙酉，幸琼林苑，赐从官射射于
苑亭，遂燕从臣。是日，日旁有五色云。

苏轼《攓云篇序》：“余自城中还，道中云气自山中来，如
群马奔突，以手掇开笼，收其中。归家云盈笼，开而放
之，作《攓云篇》。”

《宋史种放传》：“放隐终南豹林谷之东明峰，结草为庐，
仅庇风雨，以讲习为业，从学者众，得束修以养母，母
亦乐道，薄滋味。放得辟谷术，别为堂于峰顶，尽日望
云危坐。每山水暴涨，道路阻隔，粮糗乏绝，止食芋栗。
性嗜酒，尝种秫自酿，每曰：空山清寂，聊以养和。因号
云溪醉侯。”

《清波杂识》：章惇谪雷州，过小贵州南山寺，与僧奉恕
倚槛看云曰：“夏云多奇峰。”真善比类。恕曰：“相公曾见
夏云诗否？‘如峰如火复如绵，飞过微云落槛前。大地
生灵干欲死，不成霖雨漫遮天’。”盖讥惇也。

《清凉山志》：张无尽戊辰六月二十七日至清凉山扺
金阁，日将夕，南台之侧有白云绵密如敷白㲲。僧省
奇曰：“此祥云也。”集众僧礼诵，见金桥及金色相轮，轮
内深绛青色。既暝，有霞光三道，直起亘天。

《齐东野语》：陶通明诗云：“山中何所有，岭上多白云。只
可自怡悦，不堪持赠君。”云固非可持赠之物也。坡翁
一日还自山中，见云气如群马奔突自山中来，遂以
手掇开笼，收于其中。及归，白云盈笼，开笼放之，遂作
《攓云篇》云：“‘道逢南山云，欻吸如电过。竟谁使令之，衮
衮从空下’。又云：‘或飞入吾车，偪仄人肘胯。抟取置笥
中，提携反茅舍。开缄仍放之，掣去仍变化’。”然则云真
可以持赠矣。宣和中，艮岳初成，令近山多造油绢囊，
以水湿之，晓张于绝𪩘危峦之间，既而云尽入，遂括
囊以献，名曰“贡云。”每车驾所临，则尽纵之，须臾滃然
充塞，如在千岩万壑间。然则不特可以持赠，又可以
贡矣。并资一笑。

宋马纯《倚箔山录》：河南颍阳县北十五里曰倚箔山。
山有洞，若三间屋，大洞中潭水深不可测。宣和末，有
张道人居洞前茅屋中，云：凡潭水微动，须臾有云出
于水上，稍出洞去，即山下必雨，雨止云乃覆山。
《传灯录》：广严院咸禅师，有僧问：“如何是广严家风？”曰：
“一坞白云，三间茆屋。”

《武进县志》：“丁常任，毘陵人。淳熙间为郎。冬至日上殿奏对，玉音曰：‘晚来云物甚奇，卿见否’？”常任实不曾见，
即对曰：“‘岂唯臣见之，四海万民皆见’。孝宗大喜曰：‘卿
对甚伟’。”命除淮漕。

《朱子语类》：“某常登云谷，晨起穿林薄中，并无露水沾
衣，但见烟霞在下，茫然如大洋海，众山仅露峰尖，烟
云环绕往来，山如移动，天下之奇观也。”

《钱塘遗事》：史弥远之比周于杨后也，出入宫禁，外议
甚哗。有人作咏云词讥之云：“往来与月为俦，舒卷和
天也蔽。”

《春风堂随笔》：“宋谢墍知徽州时，尝于旧坑取石贡理
宗。初，坑上尝有五色云气如锦衾，郡檄随云所覆处
斲之，得佳石，有白文绕两蚿，宛转如二龙，既发为砚，
而云气不复见矣。”

《金史太祖本纪》：辽道宗时，有五色云气屡出东方，大
若二千斛囷仓之状。司天孔致和窃谓人曰：“其下当
生异人，建非常之事，天以象告，非人力所能为也。”咸
雍四年戊申七月一日，太祖生。

《移刺履传》：履字履道，方五岁，晚卧庑下，见微云往来
天际，忽谓乳母曰：“‘此所谓卧看青天行白云’者耶？”德
元闻之，惊曰：“是子当以文学名世。”

下黄《私记》：八九月中，月轮外轻云，时有五色。下黄人
每值此，则急呼女子持鍼线，小儿持纸笔，向月拜之，
谓之“乞巧。”惟吴媪有一女，年十二，拜之甚勤。一夕，月
下飞一五色彩云，如手掌大，驻于女前，众皆恐女径
吸食之，味甚香美。明旦梳头窥镜，面色艳冶，弹琴读
书，不学而能。媪喜甚，改名为“彩云。”

《名山藏》，当皇妣娠，梦黄冠授一丸，有光吞之，觉而口
尚闻香。明日生太祖于土地祠中，白气贯空，异香经
宿。

明太祖至婺，击元将于梅花门，大破之。先一日，城中
人望见城西有五色云如车盖，乃太祖驻兵地。
《列朝诗集》：臞仙每月令人往庐山之巅，囊云以归。结
小屋曰“云斋”，障以帘幕，每日放云一囊，四壁氤氲袅
动，如在岩洞。昔陶弘景往行山中，聚云袖内，遇客趣
放之为赠。臞仙风致不减弘景也。周宪王有《送雪诗》，
臞仙囊云：“宪王送雪，此宗藩中佳话。”可属对也。
《明外史刘基传》：“基字伯温，青田人。尝游杭州西湖，有
异云起西北，光射湖水，客以为此庆云，将赋诗，基大
言曰：‘此天子气也，应在金陵。后十年有王者起其下，
吾当辅之’。”

黄池《东山樵隐记》：樵隐杨先生数为予言东山之胜。
今年秋，与五六友朋由郡城东行六七里，始造先生
之庐。长林荟蔚，深入无际。先生指谓予曰：“吾于是樵
焉。”因相与笑。既还，饮深秀亭，篁木潇洒，浓翠欲滴。凉
风飘白云，从西北来，弥漫山谷，或浮入窗牖间。遥望
数十松，隐隐犹神仙异人，骑苍麟白鹤，出没半空上。
先生因赋《白云》之章与《樵歌》相和。答歌曰：“白云兮悠
悠，吾之樵兮与白云为俦兹不乐兮又何求。”时众客
沾醉，又咸为和歌，浩兴悠然，盖不知世间何乐可方
此也。

《名山藏》。孝宗册立为太子时，诏至南京，瑞云见孝陵
如车盖。

《王阳明先生年谱》：先生生之夕，祖母岑梦神人衣绯
玉，自云中鼓吹送儿来，惊寤已闻啼声，祖竹轩翁因
命名云，而乡人遂指所生楼曰瑞云楼。先生五岁犹
不言，有神僧过而目之曰：“好个孩儿，可惜名字道破。”
竹轩翁更以今名即能言。

《绍兴府志》：“杨山人珂，馀姚人。能诗，且好修，然特以工
书名，为人甚有逸兴。尝游四明山，过云岩，见云气弥
漫，讶之。爱其奇色，觉浓厚可掬，遂创新意，携三四巨
罂于云深处，以双手捉云扑之，纳罂中，至涌出不容，
则知罂满矣。乃以纸封其口，携归藏之。遇好事者过
小酌，辄云‘汝欲观四明云乎？昨携在此，因呈云罂，席’”
间刺鍼，眼其口，则一缕如白线，透出直上，须臾绕梁
栋。已而蒸腾坐间，郁勃扑人面，无不引满大呼相矜
夸，谓绝奇也。自后往四明，屡携云以归，亦间赠相知
者云。

敖英《峨眉山记》“侍御狷斋谢公来按西蜀，驻节峨眉，
台中无事。副使梅塘毛子，参议渭野樊子，佥事黄溪
刘子暨英，相与从公出北门，由宝经楼入山，扺光相
寺，上大峨绝顶，俯瞰大峨之腰，白云平铺，周遭一色，
而中峨、小峨覆盖其下，不见彿彷茫然如雪积平野，
月笼寒沙，微风西来，云光滉瀁。又如洞庭、彭蠡，涛冲”
浪激，不可名状。公曰：“到此境使人肝胆澄澈，平生奇
观，无逾此者。”

何格《游白云山记》：白云山在郡城北。正德辛巳，有约
予同游者，取道由山枣冈，过小涧，登黄坞及寺，登观
音堂。堂后有叶氏墓。众逡巡其上，忽有气皎如缟练，
叆若喷溜，低度岩窦间，清韵逼人，殊觉毛发森潇。有
诵杜少陵“天阙象纬逼，云卧衣裳冷”之句者，指曰：“兹

三，而其稍可记者，第二游也。其初游为正月晦，黎明
入山，即阴晦，浮云出没皆际十步外不辨物，第觉舆
人之后趾高，而余前偻而已，即绝顶亦无所睹。还憩
酆都宫，甚悔之。至六月朔，乃与参议徐君文通上绝
顶，瞪眺久之。俄而诸山各出白云一缕，若冢中起，稍
上，大如席，凡数百道。则狂驰而遇辄合，其起无尽，其
狂驰而遇亦如之，顷刻遂遍成白玉池，而仰视则空
青莹然，上下异色。呼酒与徐君酌，自以为生平之创。
目所谓《野马絪缊》，信也。

李维桢《太湖两洞庭游记》：“登缥缈，小雨酿寒，遂下酌
玉椒泉，饭西湖寺。俄而二虹起岸下，光彩夺目，徐徐
渡湖中去，举酒目送，酒未竟，回视落霞残日，照映卞
山，如紫磨金在镕，表里洞彻，湖光殷血，如渭水论囚
时，总之如安公冶与天通，如咸阳三月火，如大旱铄
金焦石。余生平未睹者，喜极欲狂。恨季伦小子，不见
此紫，步幛宁止四十里耶？”

中秋过娄江，二十日，返金阊。冯元敏宪使谓予盍以
间为支硎，游乎道胥门，度枫桥，呼笋舆行十里至山
登。缥缈诸峰罗列如儿孙湖；四环如博山、如璧水，江
南名郡邑。隐隐平芜，片云如缕，自东峰起，忽狂走。诸
峰初如冒絮，已如阿閦国，仅一再现，顷刻万状。为赋
《看云诗》四章。

杨嗣昌《峨眉山记》雪山之西，浓云两片，大如席，从风
冉冉而飞。伯钦语余，“寻常见天末断云，意谓造次可
揽。以今观之，殆数万里外矣。”

朱之俊《雨中初游西湖，记》“东南山水之美，惟杭为最。
今岁奉使于浙，过润，招张公亮，闰四月九日始入杭，
宿昭庆寺，夜闻风雨，乃谋之主僧，买艇游焉。既入舟，
见湖上诸山尽作影，于影中争出云，若败絮，若飞练，
若马若人，云山相混，根枝蔽，纯为墨天。公亮偶指
一峰曰：‘奇云也’。”予曰：“山也。”指一峰曰：“怪山也。予曰：‘故
云也’。”盖公亮短于视，又素未识南北山何状，故多指
多惑。

《甲乙剩言》：“友人尝从关中来，言自环庆以北，不复见
山。每从马首极望，惟见平沙际天，千里超忽。俄有横
山，嶙峋可人，忽焉灭没，知是云也。余后读俞羡长诗
云：‘惟有横云似远山’。乃知是真境也。”

袁宏道《天目游记》：“晓起看云，在绝壑下，白净如绵，奔
腾如浪，尽大地作琉璃。诸海山尖出云上，若萍然，云
变态最不常，其观奇甚，非山居久者不能悉其形状。”
王思任《庐山云海记》：“予昔在青田小洋中，得看天锦，
以为奇绝。不意五老峰上复看海绵之奇也。天锦之
色，金染万鲜，俱非人目所经见。而海绵素铺几万里”，
抛弹，松称光丝，跃然觉霜雪死白为呆，凹凸不等，小
家数耳。予初登金印时，绵冒汉阳，几不慭遗一老。不
意天锦之福尚在，绵俱缩入湖江，渐覆四宇，作开辟
以来一大供。予置足在中峰之顶，皇恐消受，默念安
得裁为大被袭，天下寒山冷水，无有啼号者。发如是
愿，以报清恩，犹未足以塞其万一。

萧士玮《湖山小记》：余山游，晓起，看白云缕缕出山间，
若茶烟之在斋阁耳。顷之，百道狂驰，奔腾如浪，诸山
汎汎水上行也。须臾山尽矣，空水絪缊，风烟一色，类
香雾海。久之渐歇，有数点遥青，没入云际。寺僧指余
曰：“海门诸峰也。”

谭元春《游南岳记》：“丙辰三月，谭子欲之岳，盟周子以
静游，周子许焉。抵上封寺，道有级，趾斜垂蚁影，游人
与云遇于涂，云不畏人，趾穷，坦然得寺。由寺后上祝
融峰顶，新庵旧祠，仙客往来，四顾止有数人，数人止
各踞一石，晴漾其里，云缝其外，上如海，下如天，幻冥
一色，心目无主。觉万丈之下，漠漠送声，极意形状之”，
转不似。谭子顾周子语：“奇光难再得，愿坚坐以待其
定。”周子许焉。久之云动。有顷，后云追前云不及，遂失
队。万云乘其罅，绕山左飞。飞尽日，现天地定位。下界
山争以青翠供奉，四峰皆莫能自起，远湖近江皆作
一缕白。谭子持周子手，不能言。

予与孔伯下峰，宿上封寺，山僧云居游人云辅，日之
将夕，见云方往来未定，而僧遽阖户。予不觉闵然，念
其出入之难，劝僧者久之。有“山云出入艰难际，莫便
关门此念深”之句。予在下界，望云如慕胜流，既得与
之同处，安忍听其扼于人也。予既书新诗，刻石寺中，
复题数语于去后。

《易经乾卦》：“云行雨施，品物流形。”

《文言》：“云从龙，风从虎。”〈疏〉龙是水畜，云是水气，故“龙吟
则景云出。”〈大全〉《程子》曰：龙，阳物也，出来则湿气蒸然自
出，如湿物在日中，气亦自出，虽木石之微，感阳气尚
亦有气，则龙之兴云不足怪。

《屯卦》象曰：云雷，屯；君子以经纶。〈程传〉《坎》不云雨而云云
者，云为雨而未成者也。未能成雨，所以为《屯》。

《需卦象》曰：云上于天，需。君子以饮食宴乐。〈程传〉云气蒸而上升于天，必待阴阳和洽，然后成雨。云上于天，未
成雨也，故为“须待”之义。

《小畜》：亨。密云不雨，自我西郊。〈程传〉云，阴阳之气，二气交
而和，则相畜固而成雨。阳倡而阴和，顺也，故和。若阴
先阳倡，不顺也，故不和。不和则不能成雨。云之畜聚
虽密，而不成雨者，自西郊故也。东北阳方，西南阴方，
自阴倡，故不和而不能成雨。以人观之，云气之兴，皆
自四远，故云“郊。”〈大全〉或问：“密云不雨，自我西郊。”程子曰：
“西郊阴方，凡雨须阳倡乃成，阴倡则不成矣。今云过
西则雨，过东则否，是其义也。”

《小过》六五，密云不雨，自我西郊，公弋取彼在穴。《象》曰：
“密云不雨”，已上也。〈大全〉中溪张氏曰：“《小畜》《小过》皆言‘密
云不雨，自我西郊’”，何也？曰：阴阳二气，以均调适平而
后雨。阴多阳少，阳多阴少，则皆不雨也。《小畜》以一阴
畜五阳，阴少于阳，则不能以固乎阳，故曰“密云不雨。”
尚，往也。言阳尚往，则不与阴和而不能雨矣。《小过》以
四阴而包二阳，阳少于阴，则不能制乎阴，故曰“密云
不雨。”“已，上也。”言阴已上，则不与阳和而不能雨矣。
《公羊传》：“触石而出，肤寸而合。不崇朝而遍雨乎天下
者，惟泰山云尔。”

《礼含文嘉》云者，运气布，恩普也。

《春秋说题辞》云：“师曰丰隆。”

《易归藏》：“苍帝起，青云扶日。赤帝起，黄云扶日，有白云
出自苍梧，入于大梁。”

《山海经·西山经》：“符惕之山，风云之所出也。”

《管子侈靡》篇：“夫政教相似而殊方。若夫教者，摽然若
秋云之远，动人心之悲，蔼然若夏之静云，乃及人之
体。”然若謞之静动，人意以怨，荡荡若流水，使人思
之。人所生往，教之始也，身必备之，辟之若《秋云》之始
见，贤者、不肖者化焉。〈又〉“云平而雨不甚”，无委云雨则
遫已。“政平而无威”，则不行。

《文子·十守篇》：“胆为云，肺为气。”

《法华经》云。“有七德，含水电光、雷声。欢喜掩蔽。普覆清
凉。”

《庄子·在宥》篇：黄帝闻广成子在于空同之上，故往见
之。广成子曰：“自而治天下，云气不待族而雨，艸木不
待黄而落，日月之光益以荒矣。”

吕子《圜道篇》：“云气西行，云云然，冬夏不辍；水泉东流，
日夜不休。上不竭，下不满，小为大，重为轻，圜道也。”
《史记龟策传》：“闻蓍生满百茎者，其下必有神龟守之，
其上常有青云覆之。”

陆贾《新语慎微篇》：“邪臣之蔽贤，犹浮云之障日月也。”
《淮南子淑真训》：“今夫万物之疏跃枝举，百事之茎叶
条。”皆本于一根，而条循千万也。若此则有所受之
矣，而非所授者。所授者无受也，而无不受也。无不受
也者，譬若周云之“茏苁，辽巢彭濞而为雨，沉溺万物
而不与为湿”焉。〈注〉《辽巢》《彭濞》，蕴积貌。

《地形训》：“凡八极之云，是雨天下；八门之风，是节寒暑。
八纮八殥八泽之云，以雨九州，而和中土。”

《说林训》“山云蒸柱础润。”

《十洲记》：“昆仑上有墉城，金台玉楼，相似如一。渊精之
阙，光碧之堂，琼华之室，紫翠丹房，锦云烛日，朱霞九
光。”

日者霞之实，霞者日之精。餐霞之道甚秘，致霞之道
甚易。

《论衡说日》篇：“月行与日同，亦皆附天。”何以验之？验之
似云云，不附天，常止于所处。使不附天，亦当自止其
处。由此言之，日行附天明矣。〈又〉雨之出山，或谓“云载
而行”，云散水坠，名为雨矣。夫云则雨，雨则云矣。初出
为云，云繁为雨，犹甚而泥露濡污衣服，若雨之状，非
云与俱云载行雨也。〈又〉“云雾，雨之征也。夏则为露，冬
则为霜，温则为雨，寒则为雪。”雨露冻凝者，皆由地发，
不从天降也。

《效力》篇：“山大者云多，泰山不崇朝，办雨，雨天下。”
《顺鼓》篇：“天将雨，山先出云。云积为雨，雨流为水。”
《乱龙》篇：“董仲舒申《春秋》之雩，设土龙以招雨”，其意以
云龙相致。《易》曰：“云从龙，风从虎。”以类求之，故设土龙，
阴阳从类，云雨自至。儒者或问曰：“夫《易》言云从龙者，
谓真龙也，岂谓土哉？楚叶公好龙，墙壁槃盂皆画龙，
必以象类”，则“叶公之国，常有雨”也。〈又〉禹铸金鼎，象百
物，以入山林，亦辟凶殃，论者以为非实。然而上古久
远，周鼎之神不可无也。夫金与土，同五行也，使作土
龙者如禹之德，则亦将有云雨之验。〈又〉叶公好龙，墙
壁盂樽皆画龙象，真龙闻而下之。夫龙与云雨同气，
故能感动，以类相从。叶公以为画致真龙，今独何以
不能致云雨？〈又〉神灵示人以象不以实，故寝卧梦悟，
见事之象。“将吉”，吉象来；将凶，凶象至。神灵之气，云雨
之类也。神灵以象见实，土龙何独不能以伪致真也？
〈又〉鲁般墨子刻木为鸢，蜚之三日而不集，为之巧也。
使作土龙者，若鲁般墨子，则亦将有“木鸢蜚不集”之

起水动作，鱼以为真，并来聚会。夫丹木非真鱼也。鱼
含血而有知，犹为象，至云雨之知，不能过鱼，见土龙
之象，何能疑之？〈又〉金翁叔，休屠王之太子也。与父俱
来降汉。父道死，与母俱来，拜为骑都尉。母死，武帝图
其母于甘泉殿上，署曰“休屠王”焉。提翁叔从上，上甘
泉，拜谒，起立向之，涕沾襟，久乃去。夫图画非母之实
身也，因见形象，泣涕辄下，思亲气感，不待实然也。夫
土龙犹甘泉图画也，云雨见之，何为不动？〈又〉《有若似
孔子》，孔子死，弟子思慕，共坐有若孔子之座。弟子知
有若非孔子也，犹共坐而尊事之。云雨之知，使若诸
弟子之智，虽知土龙非真，然犹感动思类而至。〈又〉孝
武皇帝幸李夫人，夫人死，思见其形。道士以术为李
夫人。夫人步入殿门，武帝望见，知其非也。然犹感动，
喜乐近之，使云雨之气，如武帝之心，虽知土龙非真，
然犹爱好，感起而来。〈又〉龙暂出水，云雨乃至。古者畜
龙御龙常存，无云雨犹旧交相阔远。卒然相见，欢欣
歌笑，或至悲涕，偃伏少久则示行各恍忽矣。《易》曰：“云
从龙。”非言龙从云也。云樽刻雷云之象，龙安肯来？
自然篇何以知天无口目也？以地知之，地以土为体，
土本无口目。使天体乎，宜与地同；使天气乎，气若云
烟，云烟之属，安得有口目？

《淮南毕万术》：“取曾青十斤烧之，以水灌其地，云起如
山云矣。”

《桐木成》云。〈注〉取十石大瓮，满水中，桐木盖之，至三四
日，气如云形。

《中论》：“文王遇姜公于渭阳，灼然如披云见白日。”
《晋书王羲之传》：“羲之尤善隶书，为古今之冠。论者称
其笔势，以为飘若浮云。”

《乐广传》：卫瓘每见广曰：“此人之水镜，见之若开云雾
而睹青天。”

《博物志》：“昆仑山广万里，高万一千里，神物之所生，圣
人仙人之所集也。出五色云气。”

土山多云，铁山多石。

大人国，其人孕三十六年生，白头，其儿则长大，能乘
云而不能走。盖，龙类，去会稽四万六千里。
《抱朴子》：“千岁之龟，五色具焉。浮于莲叶之上，或在丛
蓍之下，其上时有白云。”

《西京杂记》：“哀帝为董贤起大第于北阙下，重五殿，洞
六门，柱壁皆画云气。”

《楚国先贤传》：“天旱有含水，云从西方起，则焚香祝之。”
陶潜《停云诗序》：“停云，思亲友也。”

张野《庐山记》：天将雨，则有白云或冠峰巅，或亘中岭，
俗谓之“山带”，不出三日必雨。

《世说》：“海西时，诸公每朝犹暗，惟会稽王来，轩轩如朝
霞举。”

《述异记》：乡西津有玉女津，有玉女冈。天当雨，辄先
涌五色气于石间，俗谓“玉女披衣。”

《水经注》：“孟门即龙门之上口也。其中水流交冲，素气
云浮。往来遥观者，常若雾露沾人。”

胡趋寺神像有童子之容，从祠南历夹岭，广裁三尺
馀，两厢崖数万仞，窥不见底。祀祠有感，则云“与之平
也，然后敢度。”

燕王仙台有三峰，甚为崇峻。腾云冠峰，高霞翼岭。
韩愈《杂说》：“龙嘘气成云。”

《国史补》：“暴风之后，有炮车云。”

《酉阳杂俎》：“明皇召见李白于便殿，神气高朗，轩轩如
朝霞举。”

陆龟蒙《四明山诗序》：“山中有云不绝者二十里，民皆
家云之南北，每相从，谓之过云。”

《九域志》：“华山神祠能兴云致雨。”

《书断》：“浅如流雾，浓若屯云。”

《续博物志》云：“五色为庆，三色为矞。或曰：外赤内青为
矞。”扬雄曰：“紫蜺矞，云朋围日，君子小人并进也。”
《谭子化书》：“水火相勃，所以化云也。”

《清异录》：“云者，山川之气，今秦陇村民称为天公絮。”
《击壤集·观物吟》：“水云黑，火云赤，土云黄，石云白。”
陆佃《埤雅》古文“云”字作云，象云回转之形。其上从二。
二者，天中之阴也。天中之阴，应之于上，故地中之阳
升而为云。盖阴阳之气，自下而上，阻于一则为丂，应
于二则为亏，应于二而盘薄，则为云，云旋也。亏者，象
其气之舒亏。《庄子》曰“于亏以盖众。”义盖取此。古文云
字。又有云气盘薄之形，与乃字相类者，“乃”字，《说文》以
为象气出之难，气自下而上，至上而不得达，所以为
气出之难也。《春秋传》以为乃者难辞，其以此乎？今云
又为云为之云云，有应而言也。《易》曰：“变化云为，吉事
有祥。象事知器，占事知来。”变化云为，圣人之事也，故
能常与吉会，而占事知来，象事知器。云如云为象，母
猴制字之意，皆以天事言之。故《易》：君子谓之言行，圣
人谓之云为。《诗》曰：“洽比其邻，昏姻孔云。”《传》曰：“云，旋也。”
言幽王之时，小人有酒食，以洽比其邻里，周旋其昏姻。云象周旋盘薄之形，故云旋也。此以形训。《诗》曰：“荟
兮蔚兮，南山朝𬯀。婉兮娈兮，季女斯饥。”言小人在上，
膏泽不下于民，则柔良于是失职。荟，会也。蔚，郁也。阴
阳郁而成云，蒸而成雨，会而成云，散而成雨。《传》曰：“阴
凝上结，则合而成云，阳散下流，则降而为雨。地气上
为云，阴中之阳也。天气下为雨，阳中之阴也。雨出地
气，云出天气，故阳上薄阴，阴能固之，然后蒸而为雨。
雨者，阴阳之”和也。然而朝云喜旸，暮云喜雨，故《诗》言
“荟蔚不雨之云”，又言朝𬯀也。《赋》曰：“朝为行云，暮为行
雨。”《传》曰：“日将旦，清风发，群阴伏。”则朝者阴散之时，非
所以为雨矣。《淮南子》曰：“山云草莽，水云鱼鳞，旱云烟
火，涔云波水。”《诗》曰：“荟兮蔚兮，南山朝𬯀。”则山云草莽
于此见矣。《论衡》曰：“大山雨天下，小山雨一国。”南山，曹
之南山，则雨一国之山也，故诗主以言之。《晋天文志》
曰：“韩云如布，赵云如牛，楚云如日，宋云如车，鲁云如
马，卫云如犬。”云者，气也，地气异矣，故云之成象，亦以
不同，则山云草莽，水云鱼鳞，理或然也。《左传》以为分
至启闭，必书云物。盖吉凶之兆，有在于云者，故先王
占焉。《传》曰：“青为虫，白为兵，赤为旱”，黑为水，黄为丰年，
此五云吉凶之祲也。《庄子》曰：“乘云气，御飞龙，而游乎
六合之外。”神人者，乘虚不坠，触实不碍，故能狎虎兕，
贯金石，乘云雾而浮游如此。《诗》曰：“上天同云，雨雪雰
雰。”冬曰上天，夏则天降而下，冬则天升而上。燠则雨
旸而异，寒则云阴而同故也。《董子》曰：“太平之世，风不
鸣条，开甲散萌而”已矣；雨不破块，涧叶津茎而已矣；
雾不塞望，浸淫被泊而已矣；雪不封树，凌殄毒害而
已矣。云五色而为庆，三色而成矞。或曰：“二色曰矞，外
赤内青，谓之矞云。”《太元》曰：“紫蜺矞云朋围日，其疾不
割。”紫蜺矞云朋围日，君子小人并进之象也。君子小
人并进，此其疾者，所以不割也。测曰：“紫蜺矞云，不知
刊也。”言紫蜺、《矞云》并进，则以紫蜺不刊故也。紫蜺以
象小人，矞云以象君子。

《梦溪笔谈》：登州海中时有云气，如宫室、台观、城堞、人
物、车马、冠盖，历历可见，谓之海市。
《庄子》言“野马也，尘埃也”，乃是两物。古人皆以尘为野
马，恐不然也。野马乃田野间浮气，远望如群羊，又如
水波，佛书谓“如热时野马阳焰”，即此物也。

《蠡海集》：云为阳用，故龙腾则云起；风为阴用，故虎啸
则风生。或以云为阴，风为阳者，谓其体也。盖云乃阴
之体，升而为阳之用；风乃阳之体，散而为阴之用。是
以云起也，石必滋；风行也，土必燥。

云为阳，阳生施；雨为阴，阴生化。阳施而阴化，故云密
则雨降。阳施而阴不能化，则有云而无雨。未有阳不
施而阴能化者，故有雨则未尝无云也。是以《易》曰：“云
行雨施。”盖阳可摄阴，阴不能强阳也。

《云麓漫抄》：“白云一也，而有数义。郯子以秋官为白云。
《类要》云：‘白云司职，人命是悬’。皆言官名也。”陶弘景诗：
“山中何所有？陇上多白云。只可自怡悦，不堪持赠君。”
状景也。狄仁杰见白云孤飞，曰：“吾亲舍其下。”人以为
思亲事。梁瑄不归，弟璟每见东南白云，即立望惨然，
久之，复以为思兄事。白乐天诗：“清光莫独占”，亦对白
“云同盖”，指秋云言也。
朱熹《云谷记》：云：“谷在建阳县西北七十里，庐山之巅，
处地最高，而群峰上蟠，中阜下踞，内宽外密，自为一
区。虽当晴昼，白云坌入，则咫尺不可辨，眩忽变化，则
又廓然莫知其所如。”

《鸡林类事方言》云：“曰屈林。”

臆乘云族，《庄子》云：“气不待族而雨。”族，聚也；“未聚而雨，
言泽少也。”李义山《雪赋》云：“云市飘荡当从于月窟，淅
沥合随于云市。”云族、云市，亦奇字。

《野客丛谈》：狄仁杰登太行山，见白云孤飞，谓左右曰：
“吾亲舍其下，瞻怅久之。”此正与《北史》元树之意同。元
树奔南，每见嵩山云，未尝不引领歔欷。又梁瑄不归
弟每见东南白云，立望惨然久之。杜子美诗曰：“每望
东南云。”用此意也。

《通考》：“四月初八日看阴晴，卜水旱，最宜密云不雨。”
《名画记》：“古人画云，未为臻妙，若能沾湿绡素，点缀轻
粉，纵口吹之，谓之吹云”，此得天理，虽曰妙解，不见笔
踪。

李孝光《游雁山杂记》：雁山西南一峰绝高，其上常有
云气，居人呼曰“常云。”

《蜀都杂抄》：“夹江县之伏龟山有仙掌洞，今称紫府洞
是已。其山云常五色，黄色居其中，佛光之类也。”
《元中记》：“南方有炎山焉，在扶南国之东，加营国之北，
诸薄国之西。山从四月而火生，十二月火灭。正月、二
月、三月火不然，山上但出云气，而草木生叶。至四月
火然，草木落叶，如中国寒时也。”

《杂占》：春己卯风树头空，夏己卯风禾头空，秋己卯风
水里空，冬己卯风阑里空。凡风，春南夏北并主雨，东
风急亦主雨。近验西风作雨，大于东云。

《杨升庵集》：郎仁宝瑛云：“春之风自下而升上，纸鸢因之以起。夏之风横行空中，故树杪多风声。秋之风自
上而下，木叶因之以陨。冬之风著土而行，是以吼地
而生寒。验之良是。按春曰条风，言风所拂，津叶润茎，
嘘枯吹生。《易》曰：‘润之以风雨’。是风亦有润。《楚辞》：‘光风
转蕙汎崇兰’。谓之光者，草木遇之而有光也。夏之风”
唯在半空，故树杪有声而暑气不解。至秋凉风至。则
自上而下。冬之风，觱发吼地而生寒。谚曰：“三九二十
七，篱头吹觱篥。”最有证。

《丹铅总录》：“荀卿云：‘赋行远疾速，而不可托讯’。”书，问也。
行远疾速，宜于托讯，今云者虚无，故不可托讯也。《楚
辞九章》：“愿寄言于浮云兮，遇丰隆而不将。”亦此意也。
荀卿、屈原相去不远，命辞盖同。

诗人多用“南云”字，不知所出，或以江总“心逐南云去，
身随北雁来”为始，非也。陆机《思亲赋》云：“指南云以寄
钦，望归风而效诚。”陆云《九愍》云：“眷南云以兴悲，蒙东
雨而涕零。”盖又先于江总矣。

诗人冬至用书云事，宋人小说以为分至、启、闭，必书
云物，独以为冬至事，非也。余按，《春秋感精符》云：“冬至
有云迎送日者，来岁美。”宋忠注曰：“云迎日出，云送日
没也。”冬至独用书云事，指此未为偏失也。

《史记》云：“伯夷、叔齐虽贤，得夫子而名益彰；颜渊虽笃
学，附骥尾而行益显。”闾巷之人，欲砥行立名者，非附
青云之士，恶能施于后世哉？青云之士，谓圣贤立言
传世者，孔子是也；附青云则伯夷、颜渊是也。后世谓
登仕路为青云，谬矣。试引数条以证之，高方《易占》：“青
云所覆，其下有贤人隐。”《续逸民传》：嵇康早有青云之
志。《南史》，陶弘景年十四五岁，见葛洪方书，便有养生
之志，曰：“仰青云睹白日，不为远矣。”梁孔稚圭隐居多
构山泉，衡阳王钧往游之，圭曰：“殿下处朱门，游紫闼，
讵得与山人交耶？”钧曰：“身处朱门而情游沧海，形入
紫闼而意在青云。”又袁彖赠隐士庾易诗曰：“白日清
明，青云辽亮。昔闻巢、许，今睹台、尚。”阮籍诗：“抗身青云
中，网罗孰能施。”李太白诗：“猎客张兔罝，不能挂龙虎。
所以青云人，高歌在岩户。”合而观之，青云岂仕进之
谓乎？王勃文“穷且益坚，不坠青云之志。”即《论语》“视富
贵如浮云”之旨。若穷而常有觊觎富贵之心，则鄙夫
而已矣。自宋人用青云字于登科诗中遂误，至今不
改。

《滇行纪略》：“滇南最为善地，鸡足苍松数十万株，云气
如锦。”

滇中多风，至大理风尝寂寂独云气，无论阴晴，常冒
山顶，晴则云明，雨则云晦，云所不到，翠色殊常。
《长安客话》：涿州西北五十里有恶峪，峪中云气弥漫，
四时不绝。

《居山杂志》：“山之晓多白云，滃滃然弥亘岩谷，类飞絮
萦绕，间露清峦出其上，画家所作。初疑以为幻设，至
是始悟其真有之也。”

晚山尤宜霞，遥映诸峦，隐若金碧。

《陕西通志》：平凉府归云洞，翠屏峰有青龙洞，雨霁云
辄归洞中，名归云洞。游师雄诗云：“相传云雨收，片片
归云白。”即此。

《安庆府志》云：“山南岳有云师、雨虎。云师如蚕，长六寸，
似兔。雨虎如蛹，长七八寸，似蛭。云雨之时，出在石上，
肉甘可食。”

《嘉定县志》：九月霜降，而云为“护霜云。”

《福建通志》：“凤山县沙马矶头山，山顶常挂云，人视若
有人形，往来云中，疑有仙降游。”

《广信府志》：“清风峡在铅山县西北五里，有土山洗而
出石，得巨砻，两崖崭嵒，寒气逼人。峡长五丈，阔五尺，
在裂石间行，清风透体，六月如秋。”

《鹤庆府志》：“朝霞山在城西南十里，晨霞绚彩其上，山
畔有小穴，围径六寸，有气出如嘘吸，名风洞。土人目
眚者，以夏至之日聚穴口熏之。”

《庐山通志》云“海，山高境旷，每晴际有白云平铺大块，
登者见之，称为‘云海。